Ákvörðun Útlendingastofnunar um að synja umsókn kæranda um alþjóðlega vernd og dvalarleyfi af mannúðarástæðum ásamt því að brottvísa honum frá Íslandi og ákveða endurkomubann er staðfest . Þann 22. mars 2018 er kveðinn upp svohljóðandi úrskurður nr. 150 / 2018 í stjórnsýslumáli nr . KNU18020028 Kæra […] á ákvörðun Þann 9. febrúar 2018 kærði […] , fd . […] , ríkisborgari […] ( hér eftir nefndur kærandi ) ákvörðun Útlendingastofnunar , dags. 22. janúar 2018 , um að synja honum um alþjóðlega vernd á Íslandi ásamt því að synja honum um dvalarleyfi á grundvelli 74. gr. laga nr. 80 / 2016 um útlendinga . Kærandi krefst þess aðallega að ákvörðun Útlendingastofnunar verði felld úr gildi og honum verði veitt staða flóttamanns með vísan til 1. mgr. 37. gr. laga um útlendinga . Til vara er þess krafist að ákvörðun Útlendingastofnunar verði felld úr gildi og kæranda verði veitt viðbótarvernd með vísan til 2. mgr. 37. gr. laga um útlendinga . Til þrautavara er þess krafist að hin kærða ákvörðun verði felld úr gildi og að kæranda verði veitt dvalarleyfi á grundvelli mannúðarsjónarmiða , sbr. 1. mgr. 74. gr. laga um útlendinga . Til þrautaþrautavara er þess krafist að hin kærða ákvörðun verði felld úr gildi er varðar brottvísun og endurkomubann , sbr. 2. mgr. 98. gr. og 2. mgr. 104. gr. laga um útlendinga . Fyrrgreind ákvörðun er kærð á grundvelli 7. gr. laga um útlendinga og barst kæran fyrir lok kærufrests . II . Málsatvik og málsmeðferð Kærandi sótti um alþjóðlega vernd hér á landi þann 19. janúar 2018 . Kærandi kom í viðtal hjá Útlendingastofnun þann 22. janúar 2018 ásamt talsmanni sínum . Með ákvörðun , þann sama dag 22. janúar 2018 , synjaði Útlendingastofnun kæranda um alþjóðlega vernd ásamt því að synja honum um dvalarleyfi á grundvelli mannúðarsjónarmiða . Kæranda var jafnframt brottvísað frá landinu og honum ákvarðað endurkomubann til tveggja ára . Var ofangreind ákvörðun kærð til kærunefndar útlendingamála þann 9. febrúar 2018 . Að ósk kæranda var veittur frekari rökstuðningur fyrir ákvörðun Útlendingastofnunar með bréfi stofnunarinnar , dags. 2. febrúar 2018 . Kærunefnd barst greinargerð kæranda þann 20. febrúar 2018 . III . Ákvörðun Útlendingastofnunar Við meðferð máls kæranda hjá Útlendingastofnun byggði hann umsókn sína um alþjóðlega vernd á því að hann hafi orðið fyrir aðkasti og áreiti af hálfu aðila tengda […] stjórnvöldum vegna aðildar sinnar að […] . Kæranda var brottvísað frá landinu með vísan til 2. tölul. b-liðar 2. mgr. 98. gr. laga um útlendinga , sbr. b-liðar 2. mgr. 104. gr. laganna . Var kæranda ákveðið endurkomubann hingað til lands í tvö ár , sbr. 101. gr. sömu laga . Í greinargerð kæranda kemur fram að kærandi hafi sætt ofsóknum í heimaríki sínu á grundvelli stjórnmálaskoðana , […] . Kærandi hafi greint frá því í viðtali við Útlendingastofnun að þátttaka hans í flokknum hafi aðallega falið í sér dreifingu á bæklingum og öðru kynningarefni . Kærandi kveður að hann hafi verið virkur meðlimur í stjórnmálaflokknum en eftir að flokkurinn hafi hrakist frá völdum og ný ríkisstjórn hafi tekið við hafi kærandi orðið fyrir áreiti og hótunum vegna stjórnmálaþátttöku sinnar . Kærandi hafi leitað til lögreglu en hún hafi ekkert aðhafst í máli kæranda . Kærandi óttist um líf sitt og öryggi jafnframt sem kærandi óttist fangelsisvist vegna stjórnmálaskoðana sinna verði honum gert að snúa aftur til […] . Kærandi óttist jafnframt […] þar sem þeir hafi kveikt í heimili kæranda […] . Þá dvelji eiginkona kæranda og tvær dætur þeirra enn í […] og telji kærandi að þær séu í hættu þar . Kærandi krefst þess aðallega að honum verði veitt alþjóðleg vernd skv. 1. mgr. 37. gr. laga um útlendinga þar sem hann sæti ofsóknum í heimaríki sínu og grundvallarmannréttindi hans séu ekki tryggð þar í landi . Kærandi heldur því fram að hann uppfylli skilyrði 1. mgr. 37. gr. laga um útlendinga þar sem ofsóknir í hans garð megi rekja til stjórnmálaskoðana hans . Í greinargerð kæranda er fjallað almennt um aðstæður í […] og stöðu mannréttinda þar í landi . Í því sambandi vísar kærandi til fjölda skýrslna og gagna , þ. á m. skýrslu bandarísku utanríkisþjónustunnar fyrir árið 2017 en þar komi fram að þrátt fyrir að spilling opinberra aðila sé refsiverð samkvæmt […] lögum þá fyrirfinnist hún enn þá í stjórnkerfinu . Erfitt sé að koma auga á spillingu innan stjórnkerfisins þar sem hún felist ekki einungis í greiðslu fés heldur einnig í loforðum um atkvæði eða upplýsingar . […] . Þrátt fyrir að framfarir hafi orðið hjá […] yfirvöldum í löggæslumálum þá sé mikið verk óunnið . Skilvirkni lögreglu sé háð því að nægu fjármagni sé veitt til hennar , sem hafi ekki verið gert , jafnframt sem þjálfun lögreglumanna sé misgóð . Kærandi telji að hann geti hvorki leitað lögregluverndar í heimaríki né fengið vernd hjá stjórnvöldum . […] . Þrátt fyrir að réttindi kjósenda og frambjóðenda séu almennt virt í […] hafi stjórnvöld verið ásökuð um ólögmæta kosningarbaráttu og ofbeldi . Í skýrslu bandaríska utanríkisráðuneytisins kemur fram að Öryggis - og samvinnustofnun Evrópu hafi greint frá því að nokkrir flokkar hafi haldið því fram að pólitískum þrýstingi og hótunum hafi verið beitt gegn frambjóðendum og starfsliði flokkanna á meðan á kosningum stóð . Þá séu ofbeldisverk gagnvart pólitískum andstæðingum algeng . Til vara heldur kærandi því fram í greinargerð að hann uppfylli skilyrði 2. mgr. 37. gr. laga um útlendinga . Ákvæðið tekur mið af tilskipun Evrópusambandsins nr. 2004 / 83 / EB um lágmarksskilyrði til þess að ríkisborgarar þriðju landa eða ríkisfangslausir einstaklingar teljist flóttamenn eða menn sem að öðru leyti þarfnist alþjóðlegrar verndar og um inntak slíkrar verndar . Í ll . kafla tilskipunarinnar séu talin upp þau viðmið sem hafa beri til hliðsjónar við mat á þörf einstaklingsins fyrir alþjóðlegri vernd . Mat á umsókn einstaklings um alþjóðlega vernd skuli fara fram á einstaklingsgrundvelli . Kærandi heldur því fram að honum hafi verið hótað í heimaríki a.m.k. þrisvar til fjórum sinnum í viku af einstaklingum sem kærandi telji að starfi fyrir núverandi ríkisstjórn […] . Þá hafi hann jafnframt orðið fyrir ofbeldi af þeirra hálfu . Telji kærandi ljóst að hann eigi á hættu ómannúðlega og vanvirðandi meðferð verði honum gert að snúa aftur til […] . Þá brjóti endursending kæranda til heimaríkis gegn grundvallarreglu þjóðaréttar um non-refoulement , sbr. 1. mgr. 42. gr. laga um útlendinga . Þá bendir kærandi á að við mat á möguleika á flótta innanlands beri að líta til þess hvort slíkur flutningur geti talist viðeigandi úrræði og hvort krafan sé sanngjörn . Almennt séu ekki forsendur til að kanna möguleika á flótta innan heimaríkis ef ljóst sé að ríkið skorti vilja eða getu til að vernda einstaklinga gegn ofsóknum . Kærandi telji sig hvergi öruggan í […] , en í þeim tilvikum þar sem stjórnvöld séu valdur að ofsóknum skuli gengið út frá því að raunverulega vernd sé ekki að fá í neinum hluta landsins . Kærandi bendir á að […] sé fremur lítið land og með hliðsjón af öllu framangreindu muni stoða lítið fyrir hann að setjast að á öðrum stað í heimaríki . Til þrautavara gerir kærandi kröfu um að honum verði veitt dvalarleyfi á grundvelli mannúðarsjónarmiða , sbr. 1. mgr. 74. gr. laga um útlendinga . Í athugasemdum við ákvæðið í frumvarpi því sem varð að lögum nr. 115 / 2001 , um breytingar á þágildandi útlendingalögum , komi fram að með erfiðum félagslegum aðstæðum sé m.a. vísað í að einstaklingur hafi þörf á vernd vegna erfiðra félagslegra aðstæðna í heimaríki . Með almennum aðstæðum sé m.a. vísað til alvarlegra aðstæðna í heimaríki og væri þar oft um að ræða viðvarandi mannréttindabrot í ríkinu eða þá aðstöðu að yfirvöld veiti þegnum sínum ekki vernd gegn ofbeldisbrotum eða glæpum . […] . Þá hafi Alþjóðleg mannréttindasamtök lýst yfir miklum áhyggjum vegna ástandsins við […] . Þá bendir kærandi jafnframt á að ekkert félagslegt kerfi sé til staðar í heimaríki hans . Af þessu telur kærandi ljóst að veita skuli kæranda dvalarleyfi af mannúðarástæðum vegna erfiðra félagslegra aðstæðna , sbr. 1. mgr. 74. gr. laga um útlendinga . Kærandi gerir athugasemd við rannsókn Útlendingastofnunar í máli hans og telur hann að stofnunin hafi ekki fullnægt rannsóknarskyldu sinni skv. 10. gr. stjórnsýslulaga nr. 37 / 1993 . Viðtal kæranda við Útlendingastofnun hafi farið fram þann 22. janúar 2018 og hafi ákvörðun í máli hans verið tekin samdægurs án samhliða rökstuðnings . Kærandi heldur því fram að þrátt fyrir að heimild sé til þess í reglugerð um útlendinga þá þurfi að taka rökstudda ákvörðun frá upphafi þar sem kærandi hafi borið fyrir sig ofsóknir vegna stjórnmálaskoðana . Þá bendir kærandi á að í viðtali við Útlendingastofnun hafi sambandið við túlkinn verið slæmt og óviðunandi á tímabili . Að mati kæranda hafi ekki farið fram nein sjálfstæð rannsókn á aðstæðum hans , né hafi stofnunin rökstutt sérstaklega hvernig raunverulegar aðstæður hans séu í heimaríki . Þá sé einstaklingsbundið mat á aðstæðum hverju sinni kjarni flóttamannahugtaksins og samkvæmt 3. gr . Flóttamannasamnings Sameinuðu þjóðanna sé bannað að mismuna flóttamönnum eftir ættlandi . Máli sínu til stuðnings vísar kærandi í úrskurð kærunefndar nr . KNU17090052 þar sem fram komi að til þess að til greina komi að veita umsækjendum styttri eða engan frest til þess að yfirgefa landið sjálfviljugir þurfi tilhæfuleysi umsóknar að blasa við stjórnvöldum . Víða sé stuðst við þá grunnhugmynd að umsókn geti eingöngu talist bersýnilega tilhæfulaus ef umsækjandi ber fyrir sig atvik sem ekki geta kallað á vernd , s.s. efnahagslegar eða félagslegar aðstæður . Þá hafi stofnuninni verið óheimilt að styðjast við 45. gr. reglugerðar um útlendinga nr. 540 / 2017 , ásamt áorðnum breytingum , þar sem reglugerðin eigi sér ekki stoð í lögum um útlendinga . Jafnframt hafi Útlendingastofnun brotið gegn meðalhófsreglu 12. gr. stjórnsýslulaga nr. 37 / 1993 með því að fella niður frest kæranda til þess að yfirgefa landið sjálfviljugur , enda sé sú ráðstöfun verulega íþyngjandi úrræði . Landaupplýsingar Kærunefnd útlendingamála hefur lagt mat á aðstæður í […] m.a. með hliðsjón af eftirfarandi skýrslum : Í ofangreindum gögnum kemur fram að stjórnarskrá […] kveði á um jafnrétti allra fyrir lögunum og mismunun á grundvelli kynþáttar , litarháttar , tungumáls , kyns , trúar - og lífsskoðana , stjórnmálaskoðana , þjóðernis , félagslegrar stöðu eða tengsla , uppruna , búsetu eða efnahagslegrar stöðu sé refsiverð skv. refsilöggjöf landsins . Umboðsmaður ( e. Public Defender ( Ombudsman ) ) hafi verið starfandi í […] frá árinu […] . Þá komi fram í ofangreindum gögnum að spilling sé þó nokkur í […] stjórnkerfinu . Yfirvöld hafi hins vegar gripið til ýmissa aðgerða til að sporna við spillingu og hafi miklar framfarir átt sér stað á undanförnum árum , […] . Fram komi að félagsleg aðstoð sé veitt þeim sem á þurfi að halda og eigi í miklum erfiðleikum og miði hún sérstaklega að því að styrkja efnahagslega stöðu þeirra sem séu verst settir . Samhliða almannatryggingakerfi ríkisins séu einnig starfrækt frjáls mannúðar - og félagasamtök í […] , rekin af innlendum og erlendum aðilum , sem útvegi einstaklingum m.a. mat , fatnað og aðrar nauðsynjar og séu þau aðgengileg öllum hópum samfélagsins . Ákvæði 1. mgr. 37. gr. laga um útlendinga Til að teljast flóttamaður hér á landi þarf kærandi að sýna fram á að aðstæður hans séu slíkar að þær falli undir 1. mgr. 37. gr. laga um útlendinga , sbr. flóttamannasamning Sameinuðu þjóðanna , eða 2. mgr. 37. gr. sömu laga . Kærandi heldur því fram að hann hafi orðið fyrir aðkasti og áreiti í heimaríki af hálfu aðila tengda […] stjórnvöldum vegna aðildar sinnar að […] . Þá óttist kærandi einnig […] . Þá eru þær ástæður sem ofsóknir þurfa að tengjast skilgreindar nánar í 3. mgr. 38. gr. laganna . Hugtakið „ ástæðuríkur ótti við ofsóknir “ inniheldur huglæga og hlutlæga þætti og þarf að taka tillit til hvors tveggja þegar mat er lagt á umsókn um alþjóðlega vernd . Kærunefnd hefur við mat sitt á umsókn kæranda haft til hliðsjónar handbók Flóttamannastofnunar Sameinuðu þjóðanna um málsmeðferð og viðmið við mat á umsókn um alþjóðlega vernd ( Handbook and Guidelines on Procedures and Criteria for Determining Refugee Status , Genf 2011 ) . Þá hefur aðferðarfræði trúverðugleikamats kærunefndar tekið mið af skýrslu Flóttamannastofnunar Sameinuðu þjóðanna og Flóttamannasjóðs Evrópusambandsins um trúverðugleikamat , eftir því sem við á ( Beyond Proof : Credibility Assessment in EU Asylum Systems , Brussel 2013 ) . Eins og að framan greinir óttast kærandi um líf sitt verði honum gert að snúa aftur til [...] . Kærandi kveður sig hafa orðið fyrir ofbeldi , hótunum og áreiti af hálfu einstaklinga sem hann telji tengda [...] stjórnvöldum . Kærandi hafi leitað til lögreglu en hún hafi ekkert aðhafst í máli hans . Kærandi telji að ástæður ofsóknanna sem hann hafi orðið fyrir megi rekja til þátttöku hans í […] . Þá óttist hann […] þar sem þeir hafi kveikt í húsi hans árið […] og vegna dvalar eiginkonu kæranda og barna hans í […] . Kærandi bar fyrir sig að hafa orðið fyrir hótunum og ofbeldi ótilgreindra aðila sem hann taldi vinna fyrir […] stjórnvöld . Kærandi lagði engin gögn fram til stuðnings þeirri frásögn . Á grundvelli þeirra gagna sem kærunefnd hefur kynnt sér um aðstæður í […] verður ekki talið að kerfisbundnar pólitískar ofsóknir viðgangist almennt í landinu í skjóli refsileysis . Auk þess sé til staðar kerfi í […] sem þeir geti leitað til sem telji sig hafa verið beitta órétti af lögreglu . Hægt sé m.a. að leita til sérstakrar stofnunar sem heyri undir innanríkisráðuneyti landsins sem og embættis umboðsmanns í landinu . Af þeim gögnum sem kærunefnd hefur tekið til skoðunar má ráða að þessi úrræði séu almennt raunhæf og árangursrík þó svo að úrbóta sé enn þörf varðandi sjálfstæði þeirra stofnana sem að þeim koma . Verður því ekki lagt til grundvallar að kærandi hafi sætt eða eigi á hættu ofsóknir af hálfu […] yfirvalda eða annarra aðila í […] sem hafa eða gætu náð því alvarleikastigi sem 1. mgr. 38. gr. laga um útlendinga mælir fyrir um . Þó ekki sé hægt að útiloka að einhverjir einstaklingar hafi hótað kæranda og áreitt vegna stjórnmálaskoðana hans þá er það mat kærunefndar að kærandi hafi raunhæfan möguleika á að leita sér ásjár yfirvalda í heimaríki sínu . Í viðtali við Útlendingastofnun þann 22. janúar 2018 kveður kærandi að hann hafi dvalið í borginni […] í suðausturhluta […] áður en hann hafi komið til Íslands . Hafi kærandi alist upp í sömu borg . Kærandi heldur því fram að eiginkona hans og tvær dætur dvelji í […] og séu þær í hættu þar . Í sama viðtali kemur fram að kona kæranda sé með […] vegabréf og geti því dvalið í […] en þar sem kærandi sé […] ríkisborgari sé honum ekki heimilt að dvelja þar með eiginkonu sinni og börnum . Enn fremur hafi komið fram í viðtalinu að eiginkona kæranda geti ekki flutt til […] þar sem […] ríkisborgarar verði fyrir ofsóknum í […] . Eins og að framan greinir hefur kærandi ekki borið fyrir sig að óttast ofsóknir á framangreindum grundvelli í […] þar sem hann ólst upp og hefur dvalið að undanförnu . Þá eru að mati kærunefndar ekki formlegar hindranir á því að kærandi njóti fjölskyldulífs með […] eiginkonu sinni þar . Með vísan til ofangreinds er það niðurstaða kærunefndar að kærandi hafi ekki ástæðuríkan ótta við ofsóknir í skilningi 1. mgr. 37. gr. laga um útlendinga og uppfylli því ekki skilyrði ákvæðisins fyrir viðurkenningu á stöðu sem flóttamaður hér á landi . Dvalarleyfi á grundvelli mannúðarsjónarmiða skv. 1. mgr. 74. gr. laga um útlendinga Samkvæmt 6. mgr. 37. gr. laga um útlendinga skal stjórnvald sem kemst að því að ákvæði 1. eða 2. mgr. 37. gr. laganna eigi ekki við um útlending að eigin frumkvæði taka til skoðunar hvort veita eigi dvalarleyfi á grundvelli mannúðarsjónarmiða skv. 74. gr. sömu laga . Kærandi hefur greint frá erfiðum félagslegum aðstæðum í heimaríki þar sem ekkert félagslegt kerfi sé til staðar í heimaríki kæranda að hans sögn . Í viðtali við Útlendingastofnun þann 22. janúar 2018 kveðst kærandi hafa misst húsið sitt jafnframt sem hann geti ekki framfleytt sjálfum sér í heimaríki . Í athugasemdum með frumvarpi til laga um útlendinga kemur fram að ákvæðið um dvalarleyfi á grundvelli mannúðarsjónarmiða yrði að jafnaði ekki talið ná til neyðar af efnahagslegum rótum , svo sem fátæktar , hungursneyðar eða húsnæðisskorts . Við meðferð málsins hafa ekki komið fram gögn sem kalla á að vikið sé frá þeim meginsjónarmiðum sem fram koma í þessum athugasemdum . Þá benda þau gögn sem kærunefnd hefur skoðað til þess að félagslegt kerfi sé til staðar í […] og því geti kærandi fengið félagslega aðstoð í heimaríki óski hann eftir því . Kærandi kom einn hingað til lands og sótti um vernd . Gögn málsins bera ekki með sér annað en að kærandi sé við góða heilsu . Kærunefnd telur því að ákvæði 42. gr. laga um útlendinga standi ekki í vegi fyrir endursendingu kæranda þangað . Rannsóknarregla stjórnsýslulaga Líkt og áður segir gerir kærandi athugasemd við rannsókn Útlendingastofnunar með vísan til rannsóknarreglu 10. gr. stjórnsýslulaga nr. 37 / 1993 . Kærandi telur að ekki hafi farið fram nein sjálfstæð rannsókn á einstaklingsbundnum aðstæðum kæranda , né rökstutt sérstaklega hvernig raunverulegar aðstæður hans séu í heimaríki . Þá bendir kærandi á að í viðtali við Útlendingastofnun hafi sambandið við túlkinn verið slæmt . Útlendingastofnun er heimilt á grundvelli 1. mgr. 48. gr. reglugerðar um útlendinga nr. 540 / 2017 , sbr. reglugerð nr. 775 / 2017 , að taka ákvörðun án samhliða rökstuðnings en kærandi átti rétt á að fá eftirfarandi rökstuðning ákvörðunarinnar skv. 2. mgr. 48. gr. reglugerðarinnar og 1. mgr. 21. gr. stjórnsýslulaga . Í þeim tilvikum þegar ákvörðun stjórnvalds byggist á mati verður að afla þeirra upplýsinga sem nauðsynlegar eru svo hægt sé að beita þeim sjónarmiðum sem ætlunin er að byggja stjórnvaldsákvörðun á . Þá verður efni rökstuðnings ákvarðananna að endurspegla þessi sjónarmið enda segir m.a. í 22. gr. stjórnsýslulaga nr. 37 / 1993 að í rökstuðningi skuli vísa til þeirra réttarreglna sem ákvörðun byggir á , meginsjónarmiða sem ráðandi voru við mat og málsatvika sem höfðu verulega þýðingu við úrlausn málsins . Samkvæmt 2. mgr. 28. gr. laga um útlendinga skal haga viðtali við umsækjanda um alþjóðlega vernd með þeim hætti að sem mestar líkur séu á að aðstæður sem geta haft þýðingu fyrir umsókn umsækjanda upplýsist . Í slíku viðtali skuli Útlendingastofnun gæta þess hvort taka þurfi sérstakt tillit til umsækjanda vegna persónulegra aðstæðna hans . Í greinargerð kæranda kom líkt og áður segir fram gagnrýni á viðtal Útlendingastofnunar við kæranda og heldur kærandi því fram að samband við túlkinn hafi verið slæmt og jafnvel óviðunandi á tímabili . Þá hafi talsmaður kæranda bókað athugasemd í lok viðtals þess efnis að sambandið við túlkinn hafi slitnað u.þ.b. fimm sinnum og hafi báðir einstaklingar þurft að biðja um að atriði verði endurtekin eða skýrð nánar . Kærunefnd hefur farið yfir gögn málsins og er það mat nefndarinnar að í viðtali við kæranda hjá Útlendingastofnun hafi komið fram nauðsynlegar upplýsingar til að hægt væri að taka afstöðu til umsóknar hans og komast að réttri niðurstöðu . Ofangreindur annmarki á framkvæmd viðtalsins hafi því ekki haft áhrif á efnislega niðurstöðu málsins eins og hér stendur á . Þá hefur kæranda gefist færi á að bæta við frekari athugasemdum í greinargerð til kærunefndar . Frávísun , brottvísun og endurkomubann Með vísan til atvika málsins tekur kærunefnd undir forsendur Útlendingastofnunar varðandi frávísun kæranda á grundvelli c-liðar 1. mgr. 106. gr. laga um útlendinga , sbr. til hliðsjónar 2. málsl. 3. mgr. 42. gr. reglugerðar nr. 540 / 2017 . Við túlkun ákvæðisins telur kærunefnd að líta verði til þess að orðið tilhæfulaus lýsir einhverju sem byggir ekki á staðreyndum eða á ekki við rök að styðjast . Þá leiðir af orðalagi ákvæðisins að tilhæfuleysi umsóknar þarf að vera bersýnilegt , þ.e. blasa við stjórnvaldi við skoðun málsins . Með vísan til orðalags ákvæðisins og til samræmis við ákvæði tilskipunar 2008 / 115 / EB um brottvísun útlendinga í ólögmætri dvöl telur kærunefnd að umsókn um dvalarleyfi eða alþjóðlega vernd sé bersýnilega tilhæfulaus í skilningi b-liðar 2. mgr. 104. gr. laganna ef eftirfarandi tilvik eiga einkum við þegar : a ) ljóst er , við fyrstu sýn , að málsástæður umsækjanda varða ekki þá þætti sem 1. og 2. mgr. 37. gr. laga um útlendinga taka til , b ) ljóst er , við fyrstu sýn , að málsástæður umsækjanda séu ekki þess eðlis eða nái ekki því alvarleikastigi að þær gætu leitt til þeirrar niðurstöðu að heimilt væri að veita umsækjenda dvalarleyfi á grundvelli mannúðarsjónarmiða , og c ) frekara mat og gagnaöflun , þar með talið viðtal við umsækjanda , hafi ekki breytt ofangreindu upphaflegu mati . Kærandi byggir umsókn sína um alþjóðlega vernd á því að hann hafi þurft að þola hótanir , ofbeldi og áreiti í heimaríki af hálfu aðila tengdum […] stjórnvöldum vegna aðildar sinnar að […] . Kærandi kveðst hafa leitað til lögreglu en að hún hafi ekkert aðhafst í máli hans . Eins og fram hefur komið hefur kærandi ekki lagt fram gögn er styðja staðhæfingu hans um að þær hótanir , ofbeldi og áreiti sem hann kveðst hafa orðið fyrir sé af hálfu aðila á vegum stjórnvalda og að honum sé því ómögulegt að fá aðstoð lögreglu . Í viðtali hjá Útlendingastofnun sagðist kærandi ekki hafa verið hátt settur í […] . Af þeim gögnum sem kærunefnd hefur skoðað viðgangast ekki kerfisbundnar pólitískar ofsóknir í […] í skjóli refsileysis gagnvart einstaklingum sem taka þátt í almennu stjórnmálastarfi . Þá sé til staðar kerfi í […] sem þeir geti leitað til sem telji sig hafa verið beitta órétti af lögreglu . Þá er einnig ljóst að frekara mat og gagnaöflun hafi ekki breytt ofangreindu mati . Að mati kærunefndar eru líkur á því að ákvörðun um niðurfellingu frests hafi varnaðaráhrif sem þjóni því markmiði að stuðla að fækkun bersýnilega tilhæfulausra umsókna frá öruggum upprunaríkjum . Með vísan til framangreinds er fallist á það mat Útlendingastofnunar að umsókn kæranda um dvalarleyfi eða alþjóðlega vernd sé bersýnilega tilhæfulaus , sbr. b-lið 2. mgr. 104. gr. laga um útlendinga , og heimilt að veita kæranda ekki frest til að yfirgefa landið sjálfviljugur . Kærandi kom hingað til lands einn síns liðs og sótti um alþjóðlega vernd þann 19. janúar 2018 . Kærandi kveðst í greinargerð vera í lífshættu í heimaríki . Þá hafi hann jafnframt lagt fram umsókn sína um alþjóðlega vernd í góðri trú um tilefni hennar . Í viðtali hjá Útlendingastofnun þann 22. janúar 2018 kom fram að kærandi telji að það sé ósanngjarnt að beita hann endurkomubanni þar sem það muni festa hann í […] jafnframt sem eiginkona kæranda geti ekki dvalið í […] vegna kúgunar . Það er mat kærunefndar , í ljósi grundvallar brottvísunar kæranda og með vísan til umfjöllunar kærunefndar um aðstæður í heimaríki kæranda , að ótti kæranda við hótanir í heimaríki , erfiðleikar sem tengjast takmörkunum á ferðum vegna endurkomubanns og góð trú kæranda um réttmæti umsóknar hans um vernd vegi ekki nægilega þungt til að talið verði að brottvísun feli í sér ósanngjarna ráðstöfun í máli hans . Kærandi mótmælti ekki hugsanlegri brottvísun og endurkomubanni . Með vísan til alls þess sem að framan er rakið og forsendna hinnar kærðu ákvörðunar þykir rétt að staðfesta ákvörðun Útlendingastofnunar . Úrskurðarorð Ákvörðun Útlendingastofnunar er staðfest .